Video: SA’ners spot Amerikaner wat polisie oor braaivleisvuur wil ontbied‘n Skermgreep van die video wys hoe die vrou haar humeur verloor. “Gaan liefs terug Amerika toe en klop dan sommer by Charlize aan vir ŉ koppie tee. Julle kan lekker klets oor ons 44 Afrikaanssprekendes.” Dít was een van duisende skertsende aanmerkings wat Suid-Afrikaners gemaak het nadat ŉ video, waarin ŉ Amerikaanse vrou klaarblyklik dreig om die polisie te bel oor ŉ braaivleisvuur, soos ŉ veldbrand op sosiale versprei het. In dié video, wat eers op TikTok verskyn het en intussen meer as 522 000 keer op Facebook gekyk is, skree dié vrou op ŉ groep Suid-Afrikaanse mans wat langs ŉ oop veld braai. Luidens mediaberigte het dié drama in Kaapstad afgespeel. Die vrou kla dat sy tot 03:00 die vorige dag wakker was om ŉ brand naby daardie einste veld te probeer blus. Sy sê die mans moet eerder na “f*kken McDonalds” toe gaan vir kos. Die mans probeer haar dan kalmeer en verduidelik dat hulle nie onwettig vuur maak nie en óók dieselfde brand help bestry het. Someone call the US embassy???? #karen ♬ original sound – STEVE “Wat is dít, wat is dít! Is julle mal!” gil sy herhaaldelik voordat sy dreig om die polisie te ontbied. “Dis belaglik, mense. Kom nou!” gil sy terwyl sy in haar motor klim. Die vrou dreig om die polisie te ontbied voor sy in haar motor wegry. (Foto: Skermgreep/TikTok) Suid-Afrikaners het natuurlik nie op hulle laat wag om die spot met haar te dryf nie. “Gee die arme vrou tog net ŉ worsie,” skryf een man oor die vrou se uitbarsting. “Sy’s dalk net lekker honger.” Een persoon sê sy het moontlik net ŉ Richelieu en Coke nodig “to just be lekker”. “Ek is mal hieroor, het sy as hoofspreker vir die Karen-konferensie in SA gekom?” het een vrou op Facebook gevra. Party het wel daarop gewys dat sy nie verkeerd was om bekommerd te wees oor ander se nalatigheid met vure nie, veral in die winderige Wes-Kaap, maar benadruk dat om die polisie te skakel nie probleem gaan oplos nie. “Om te sê sy gaan die polisie bel in Suid-Afrika… Dis seker die snaaksste ding wat ek nog die hele jaar gehoor het,” skerts een man op Facebook. “Tsek,” was talle mense se kort en treffende reaksie op die Amerikaner se uitbarsting.